CELEX: 32016D0077
Language: fi
Date: 2016-01-18 00:00:00
Title: Neuvoston päätös (EU) 2016/77, annettu 18 päivänä tammikuuta 2016, Maailman kauppajärjestön kymmenennessä ministerikokouksessa Euroopan unionin puolesta esitetyn vientikilpailua ja kehityskysymyksiä koskevan kannan vahvistamisesta

23.1.2016   
            
            
               FI
            
            
               Euroopan unionin virallinen lehti
            
            
               L 16/23
            
         NEUVOSTON PÄÄTÖS (EU) 2016/77,
   annettu 18 päivänä tammikuuta 2016,
   Maailman kauppajärjestön kymmenennessä ministerikokouksessa Euroopan unionin puolesta esitetyn vientikilpailua ja kehityskysymyksiä koskevan kannan vahvistamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 91 ja 100 artiklan ja 207 artiklan 4 kohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Unioni pitää ensiarvoisen tärkeänä monenvälisen kauppajärjestelmän toimivuutta ja asteittaista vahvistamista. Unionin tavoitteena oli päästä kokonaisvaltaisiin tuloksiin Dohan kierroksella Maailman kauppajärjestön (WTO) kymmenennessä ministerikokouksessa Nairobissa, mutta WTO:n jäsenet saavuttivat konsensuksen vain pienemmästä määrästä kysymyksiä eli maatalousalan vientikilpailusta ja vähiten kehittyneisiin maihin kuuluviksi tunnustettujen WTO:n jäsenten kannalta tärkeistä kehityskysymyksistä.
            
         
               (2)
            
            
               Maatalouden vientiä koskevien tukitoimenpiteiden käytön säänteleminen on pitkään ollut monien sellaisten WTO:n jäsenten asialistalla, jotka haluavat varmistaa tasapuoliset toimintaedellytykset kaikille toimijoille. Lisäksi se on keskeinen osa Dohan kierrosta. Unionin tavoitteena on saada aikaan WTO:n kymmenennessä ministerikonferenssissa kokonaisvaltainen ja tasapainoinen kaikkia maatalouden vientiä koskevien tukien muotoja (eli vientitukia, vientiluottoja, maataloustuotteita vieviä valtionyrityksiä ja elintarvikeapua) koskeva ratkaisu, joka ei rajoitu ainoastaan vientitukiin, WTO:n maataloussäännöksiä koskevan luonnoksen (TN/AG/W/4/Rev.4) ja unionin ja eräiden maiden sen ajan tasalle saattamiseksi 16 päivänä marraskuuta 2015 tekemän yhteisen esityksen (JOB/AG/48) mukaisesti.
            
         
               (3)
            
            
               Kehitys on keskeinen osa-alue Dohan kierroksen kauppaneuvotteluissa, ja WTO:ssa on neuvoteltu aktiivisesti useista siihen liittyvistä kysymyksistä, kuten vähiten kehittyneiden maiden palveluntarjoajien etuuskohtelusta, vähiten kehittyneitä maita koskevista etuuskohtelualkuperäsäännöistä ja puuvilla-alasta.
            
         
               (4)
            
            
               WTO:n yhdeksännessä ministerikokouksessa Balilla tehdyssä päätöksessä vähiten kehittyneitä maita koskevista etuuskohtelualkuperäsäännöistä (WT/MIN(13)/42) todetaan, että etuuskohtelualkuperäsääntöjen olisi oltava mahdollisimman avoimia, yksinkertaisia ja objektiivisia. Vähiten kehittyneiden maiden ryhmä on tehnyt ehdotuksen (JOB/TNC/53), jonka tavoitteena oli saada aikaan sitovia tuloksia kaikilla kyseisen päätöksen kattamilla aloilla. Unionin nykyinen yksipuolinen etuuskohteluun oikeuttavien alkuperäsääntöjen järjestelmä huomioon ottaen unioni tuki WTO:n kymmenennessä ministerikonferenssissa tällaisten tulosten tavoittelua, joissa ei ylitetä unionin voimassa olevien kunnianhimoisten etuuskohtelusääntöjen tasoa ja jotka sitovat kaikkia WTO:n jäseniä.
            
         
               (5)
            
            
               On tarpeen vahvistaa Maailman kauppajärjestön kymmenennessä ministerikokouksessa unionin puolesta esitetty kanta, joka koskee vientikilpailua ja kehityskysymyksiä,
            
         ON HYVÄKSYNYT TÄMÄN PÄÄTÖKSEN:
   1 artikla
   Vahvistetaan Maailman kauppajärjestön (WTO) kymmenennessä ministerikokouksessa unionin puolesta esitetty kanta WTO:n päätöksiin, jotka koskevat vientikilpailua (WT/MIN(15)/45) ja kehityskysymyksiä (WT/MIN(15)/46, WT/MIN(15)/47, WT/MIN(15)/48).
   2 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 18 päivänä tammikuuta 2016.
      
         
            Neuvoston puolesta
         
         
            Puheenjohtaja
         
         A.G. KOENDERS